ГъукIапщэмрэ Къамбиймрэ я дыщэ медалхэр
Жэпуэгъуэм и 9 — 13 -хэм Санкт-Петербург щекIуэкIащ Урысей Федерацэм дзюдомкIэ и чемпионат. Къэралым и спортсмен нэхъ лъэщ дыдэу 800-м щIигъу зыхэта зэхьэзэхуэм дыщэ медалхэр къыщахьащ ГъукIапщэ Самиррэ Къамбий Аслъэнрэ.
зюдоист нэхъ хьэлъэ дыдэхэм я зэпеуэм бжьыпэр щызыубыдахэу Волков Андрей (жэз), Къамбий Аслъэн (дыщэ), Кесаев Сергей (дыжьын), ХьэпцIэ Артур (жэз) сымэ. Къэралым и чемпионату илъэситху и пэкIэ Волгоград щекIуэкIам жэз медалыр къыщихьа иужькIэ, ГъукIапщэ Самир Урысей Федерацэм и командэ къыхэхам и тренерхэм гу къылъатащ. Абы иужькIэ тIэунейрэ — 2009, 2010 гъэхэм — Дунейпсо кубокым и финалым щыбэнащ икIи етIуанэ увыпIэр къыщихьащ. АдэкIэ ехъулIэныгъэшхуэхэр имыIэу зэман блэкIащ. Иджыблагъэ Санкт-Петербург щызэхэта чемпионатым абы и цIэр аргуэру ину щыIуащ. Килограмм 90-м нэс зи хьэлъагъхэм я зэпеуэм япэщIыкIэ Самир зэкIэлъхьэужьу екIуу щыхигъэщIащ Сыбырым икIа Байменовымрэ Центральнэ федеральнэ округым щыщ Максимовымрэ. Финалым и Iыхьэ плIанэм Мэзкуу и лIыкIуэ Росляковыр щытридзащ. АдэкIэ Осетие Ищхъэрэ-Аланием щыщ Гасиевым щефIэкIри, кIэух зэIущIэм дыщэм щыщIэбэныну Iэмал игъуэтащ. Абы хьэрхуэрэгъу къыщыхуэхъуащ Тюмень къалэм и щIыхьыр зыхъумэ, ныбжьыщIэхэм я дунейпсо чемпионатым щытекIуа ди лъахэгъу Занкишиев Къазбэч. ГъукIапщэм абыи щхьэ къэIэтыпIэ иритакъым икIи и япэ дыдэ ебгъэрыкIуэныгъэм очко къыхуихьащ. АдэкIэ нэхъри тегушхуэжри, и хьэрхуэрэгъур тридзэпащ.
«Къазбэч дэрэ нэхъапэми дызэбэнащ, — жиIащ зэIущIэ нэужьым ГъукIапщэм, — ауэ иджы дыщэр зэпэдубыдат икIи сыкъикIуэт хъунутэкъым. Сэ зэи къэралым и чемпион сыхъуатэкъыми, ар зэрызыIэрызгъэхьэным си къару псори есхьэлIащ».
Килограмм 90-м нэс зи хьэлъагъхэм я деж щынэхъыфIхэм етIуанэу щытыр (сэмэгумкIэ къыщыщIэдзауэ) ГъукIапщэ Самирщ. Нэхъ хьэлъэ дыдэхэм я зэпеуэращ сыт хуэдэ зэхьэзэхуэми гулъытэ хэха щызыгъуэтыр икIи абы щытекIуаращ ину яIэтыр. Апхуэдэ пщIэ игъуэтащ Къамбий Аслъэн. Килограмми 100-м щIигъухэм я зэныкъуэкъум абы къыщыпэлъэщын къыхэкIакъым.
Къамбийр нэхъапэм Урысей Федерацэм тIэунейрэ и чемпион хъуауэ щытащ. 2009 гъэм Налшык щекIуэкIа зэпеуэм щытекIуа иужькIэ, илъэситI дэкIри, Къэзан абы къыщыпищащ. Мис аргуэруи Санкт-Петербург щынэхъ лъэщщ.
Зи чэзу дыщэ медалым хуэзышэ гъуэгум Къамбийм гугъу емыхьыщэу и ныкъуэкъуэгъуитхури щыхигъэщIащ. КIэух зэIущIэм пэгъунэгъу хуэхъухукIэ и хьэрхуэрэгъури нэхъ лъэщт. Апхуэдэу финалым и Iыхьэ ныкъуэм къыщыпэщIэхуащ Адыгейм икIа бэнакIуэ лъэщ Джарым Руслан. Абыи Аслъэн ефIэкIащ. АдэкIэ финалым къыщыпэуващ Осетие Ищхъэрэ-Аланием щыщ Кесаев Сергей. Къэралым и чемпионатым нэхъ мыхьэнэшхуэ дыдэ щызиIэ зэIущIэми адыгэ щIалэр щытекIуащ.
«Хуабжьу си гуапэщ Санкт-Петербург щекIуэкIа чемпионатым сыхэтыну, абы къэралым и чемпион ещанэу сыщыхъуну Iэмал зэрызгъуэтамкIэ, — жиIащ Къамбийм. — Иужьрей зэманым си гъащIэм куэд къыщыхъуащ: сысымэджащ, зызгъэхъужащ, Мэзкуу сыщыпсэуну сыIэпхъуащ. Насып сиIэти, а псори зэран къысхуэхъуакъым. Иджы къалэн нэхъыщхьэр Урысей Федерацэм и командэ къыхэхам зыщызгъэбыдэу лъага- пIэщIэхэм сыщIэбэнынырщ».
Килограмми 100-м щIигъу зи хьэлъагъхэм я зэпеуэм жэз медалыр къыщихьащ ХьэпцIэ Артур. Ещанэ увыпIэм щыщIэбэна кIэух зэIущIэм абы щытридзащ нэхъапэIуэкIэ Къамбийм хигъэщIа Джарымыр.
Къэхъун Бэч.
